b'\n_START_ARTICLE_\nRimantas Sinkevi\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 valstie\xc4\x8di\xc5\xb3 \xc5\xa1eimoje. 1970\xc2\xa0m. baig\xc4\x97 Kavarsko vidurin\xc4\x99 mokykl\xc4\x85, 1975\xc2\xa0m. Kauno politechnikos instituto Chemin\xc4\x97s technologijos fakultet\xc4\x85, neorganini\xc5\xb3 med\xc5\xbeiag\xc5\xb3 ir tr\xc4\x85\xc5\xa1\xc5\xb3 chemin\xc4\x97s technologijos in\xc5\xbeinierius technologas._NEWLINE_1975\xc2\xa0m. iki 1979\xc2\xa0m. pabaigos LKJS Kauno miesto komiteto darbuotojas, skyriaus ved\xc4\x97jas (dirbo su komjaunimu susijus\xc4\xaf darb\xc4\x85), pa\xc5\xa1alintas i\xc5\xa1 darbo d\xc4\x97l giminai\xc4\x8di\xc5\xb3 dalyvavimo pokario rezistencijoje, tarnavo tarybin\xc4\x97je armijoje Maskvoje, \xc4\xafgijo karininko laipsn\xc4\xaf. Nuo 1980\xc2\xa0m. Jonavos V\xc4\xae \xe2\x80\x9eAzoto\xe2\x80\x9c gamyklos pamainos vir\xc5\xa1ininkas, nuo 1983\xc2\xa0m. cecho, laboratorijos vir\xc5\xa1ininkas, nuo 1993\xc2\xa0m. AB \xe2\x80\x9eAchema\xe2\x80\x9c Naujovi\xc5\xb3 ir pa\xc5\xbeangos centro direktoriaus pavaduotojas, 1997\xe2\x80\x932000\xc2\xa0m. komercijos direktoriaus pavaduotojas-realizacijos skyriaus vir\xc5\xa1ininkas, 2005\xe2\x80\x932008\xc2\xa0m. UAB \xe2\x80\x9eKoncernas Achemos grup\xc4\x97\xe2\x80\x9c vystymo direktorius. 2000\xe2\x80\x932004\xc2\xa0m. ir nuo 2008\xc2\xa0m. Seimo narys._NEWLINE_1990\xe2\x80\x932001\xc2\xa0m. Lietuvos demokratin\xc4\x97s darbo partijos narys, Jonavos skyriaus pirmininko pavaduotojas, LDDP tarybos narys. 2001\xe2\x80\x932017\xc2\xa0m. Lietuvos socialdemokrat\xc5\xb3 partijos Jonavos rajono skyriaus narys, LSDP tarybos narys, LSDP pirmininko pavaduotojas, 2005\xe2\x80\x932013\xc2\xa0m. Jonavos skyriaus pirmininkas._NEWLINE_1995\xe2\x80\x931997\xc2\xa0m., 1997\xe2\x80\x932000\xc2\xa0m., 2000\xe2\x80\x932003\xc2\xa0m. ir nuo 2007\xc2\xa0m. Jonavos rajono savivaldyb\xc4\x97s tarybos narys, 1997\xe2\x80\x932000\xc2\xa0m. valdybos narys, Ekonomikos, finans\xc5\xb3 ir verslo komiteto pirmininkas. Buvo LR aplinkos ministerijos kolegijos narys._NEWLINE_Lietuvos ir Lenkijos prekybos r\xc5\xabm\xc5\xb3 valdybos narys. Dalyvavo visuomenin\xc4\x97je veikloje. Med\xc5\xbeiotoj\xc5\xb3 draugijos Jonavos skyriaus valdybos narys, Egzamin\xc5\xb3 komisijos pirmininkas, Med\xc5\xbeiotoj\xc5\xb3 b\xc5\xabrelio \xe2\x80\x9eSantaka\xe2\x80\x9c pirmininkas, Jonavos Senamies\xc4\x8dio gimnazijos Tarybos narys ir kt._NEWLINE_\xc5\xbdmona Ligita (g. 1958\xc2\xa0m.), \xe2\x80\x9eAchemos" in\xc5\xbeinier\xc4\x97 technolog\xc4\x97. Dukra R\xc5\xabta Sinkevi\xc4\x8di\xc5\xabt\xc4\x97 (g. 1987\xc2\xa0m.), teisinink\xc4\x97. S\xc5\xabnus Mindaugas Sinkevi\xc4\x8dius (g. 1984\xc2\xa0m.), Jonavos rajono vicemeras.\n_START_SECTION_\nPiktnaud\xc5\xbeiavimo alkoholiu Seime skandalas\n_START_PARAGRAPH_\nSinkevi\xc4\x8dius pagars\xc4\x97jo skandalu, kai 2010\xc2\xa0m. baland\xc5\xbeio 7 d., pasibaigus komitet\xc5\xb3 pos\xc4\x97d\xc5\xbeiams, po piet\xc5\xb3, j\xc4\xaf pasteb\xc4\x97jo kiti Seimo nariai svirduliuojant\xc4\xaf Seimo koridoriais, pajaut\xc4\x97 nuo jo sklindant\xc4\xaf alkoholio kvap\xc4\x85. Tuomet Sinkevi\xc4\x8dius u\xc5\xbesirakino savo kabinete. Jame \xe2\x80\x9eLietuvos rytas\xe2\x80\x9c TV \xc5\xbeurnalistai vaizdo kamera u\xc5\xbefiksavo 3 tu\xc5\xa1\xc4\x8dius viskio ir vien\xc4\x85 degtin\xc4\x97s butelius. V\xc4\x97liau Sinkevi\xc4\x8dius susig\xc4\x97d\xc4\x99s veng\xc4\x97 akistatos, vaik\xc5\xa1\xc4\x8diojo po Seimo kabinetus, stov\xc4\x97jo nusisuk\xc4\x99s nuo operatoriaus kameros veidu \xc4\xaf sien\xc4\x85 ir neig\xc4\x97, kad vartojo alkohol\xc4\xaf. V\xc4\x97liau u\xc5\xbesidar\xc4\x97 \xc4\xaf LRS Ekonomikos komiteto biur\xc4\x85, kur komiteto ved\xc4\x97jos Reginos Zabarauskien\xc4\x97s kabinete politikas i\xc5\xa1buvo iki pat vakaro. Su Seimo nario statusu nederant\xc4\xaf R. Sinkevi\xc4\x8diaus elges\xc4\xaf pasmerk\xc4\x97 Socialdemokrat\xc5\xb3 partija (pirmininkas Algirdas Butkevi\xc4\x8dius). Kolegos elges\xc4\xaf svarst\xc4\x97 Seimo LSDP frakcija.'